वर्तमान में रबी की फसल की बुवाई चल रही है और किसानों को सबसे अधिक जरूरत सिंचाई की होती है। इसके लिए किसानों द्वारा महीनों पूर्व से बिजली विभाग में नए नलकूप कनेक्शनों के लिए आवेदन किए गए। लेकिन नए कनेक्शनों के लिए ट्रांसफार्मर व अन्य विद्युत सामग्री ही उपलब्ध नहीं हो पा रही है, जिसके चलते लाखों रुपये खर्च करने वाले किसानों को नया कनेक्शन लेने के लिए भटकना पड़ रहा है। विद्युत स्टोर में ऐसे करीब सवा सौ किसानों के वर्कऑडर्र पैंडिंग पड़े हैं। ऐसे में किसान अधिकारियों के पास अपना दुखड़ा लेकर पहुंच रहे हैं। विद्युत स्टोर में वास्तव में ट्रांसफार्मर व अन्य विद्युत सामग्री की उपलब्धता नहीं है और यदि दो चार या आठ ट्रांसफार्मर सप्ताह या दस दिन में आते भी हैं, तो वह चुनिंदा उपभोक्ताओं में ही बंट जाते हैं। ऐसे में अब नए कनेक्शन के लिए विद्युत सामग्री उपलब्ध कराने के लिए आर्डर भेजे जा रहे हैं। वहीं, उनमें खंडीय कार्यालय से किसानों को सूचना दी जा रही है कि पर्याप्त सामग्री उपलब्ध न होने के कारण तीन माह पश्चात विद्युत सामान उपलब्ध कराया जा सकेगा। ताकि जब किसान सामग्री लेने पहुुंचे तो वह जानकारी के अभाव में विद्युत सामग्री लेने के लिए अनावश्चयक रूप से विद्युत स्टोर में न भटके और अपनी सिंचाई के लिए अन्य इंतजाम भी कर लें, मात्र नलकूप कनेक्शन के भरोसे ही न बैठा रहे। हालांकि शासन द्वारा किसानों के हित में कार्य करने पर अधिकांशत: जोर दिया जा रहा है, लेकिन यहां नलकूप कनेक्शन के लिए विद्युत सामग्री नहीं होने से परेशान भी होना पड़ रहा है और ऐसे में बहुत से किसानों को रबी की फसल की सिंचाई से भी वंचित होना पड़ सकता है।